En sur smiley er nu hængt op hos Kylling & Co i Hobro, efter Fødevarestyrelsen på et kontrolbesøg den 21. august kunne konstatere, at den kylling, som blandt andet bliver brugt i sandwich, var for varm. Det var varmebehandlet kylling, som lå klar til at komme i sandwich, der blev målt til en kernetemperatur på 6,8 grader, mens luften i køleren omkring blev målt til 11,8 grader. Ifølge restauranten selv, skal temperaturen være maksimalt fem grader. Overstiger temperaturen på varmebehandlede fødevarer retningslinjerne, udgør det ifølge Fødevarestyrelsen en sundhedsrisiko, da der kan dannes sygdomsfremkaldende bakterier i maden. Troede det var i orden Den sure smiley kommer ikke på baggrund af et enkeltstående tilfælde, men to gentagne kontroller med for varm kylling. Første besøg var i juli. Ifølge bestyreren af Hobro-afdelingen af Kylling & Co, Sabina Kjærsgaard, var det lidt af en overraskelse, da temperaturen i juli blev målt til at være for høj. - Termometeret i køleren viste, at temperaturen var fin, siger Sabina Kjærsgaard. Derfor blev termometeret hurtigt udskiftet, så sandwich- og salatbaren igen kunne leve op til standarderne, og man var helt klar til det opfølgende besøg fra Fødevarestyrelsen, der altid følger, hvis man får anmærkninger. Overraskelsen var dog ikke mindre anden gang, da temperaturen igen blev målt for høj. - Vi troede, det var i orden, fordi termometeret var skiftet, men det viste sig at være køleren, der ikke køler ordentligt. Derfor har de nu modtaget en sur smiley. - Jeg blev mega ked af det, og jeg har det dårligt med det. Derfor tog jeg med det samme beslutningen om, at vi skulle købe en helt ny køler, så den blev skiftet med det samme, siger Sabina Kjærsgaard. Efter udskiftning af køleren er bestyreren nu fortrøstningsfuld for det kommende besøg fra Fødevarestyrelsen, som forventes indenfor to måneder. - Jeg tror i den grad på, at det bliver et godt resultat. Med den sure smiley følger en bøde på 5000 kroner.

Opsummering:
En defekt køler har givet Kylling & Co i Hobro en sur smiley.